गोदान दिल्ली , 30 अक्टबर : सोरांनि फोर्बो दिवालीनि सिगांनो सामब्रामनि बेसेनआ बाङाइ जाफिन्नो हासिगौ । मानोना सरकारआ सामब्राम गोजानि 1 लाख टन बाफार स्टकखौ हाथाइयाव फोसावगासिनो दङ । अदेबानि सामब्राम जगायनानै होनायखौ बांहोनायाव बेसेनआ दावख्लायफिन्नो हासिगौ । बेनि गेजेरजों मिरु आबाद मन्थ्रि नरेन्द्र सिं तमारआ फोरमायोदि , सरासनस्रा सुबुंफोरनो रेहाय होनो थाखाय सरकारआ 1 लाख टन बाफार स्टकखौ रिलिस खालामगासिनो दङ । अदेबानि आबाद मन्थ्रिआ बुंबावदोंदि , सामब्रामनि बेसेनखौ सामलायनो थाखाय जों थि समाव एक्सपर्टनि सायाव होबथानानै इनपर्टनि लामाखौ खेंबाय । सरकारि अन्जिमानि बादिब्ला , चेन्नाइआव सामब्रामनि बेसेनआ 1 कि : ग्रा : याव 76 रांनिख्रुइ बाङाइ जानानै 24 अक्टबरआव 1 किलग्रामआव 66 राङाव फैयो । बेबादिनो मुम्बाइ , बेंगालुरु आरो भुपालआवबो 1 किलग्रामाव 5.6 रां दावख्लायनानै 70 रांनि सोलायै 1 किलग्रामाव 64 रां आरो भुपालआव 40 रांसिम जाहैयो । बेराफार्से महारास्ट्रनि लासलगावआव सामब्रामनि बेसेनआ 1 किलग्रामाव 5 रां दावख्लायनानै 51 रां जाबाय । लासलगाव एसियानि गेजेराव सामब्रामनि बयनिख्रुइ देरसिन बेसेन खमाव मोन्नाय स्टक बाजार दङ । अन्जिमानि बादिब्ला , मुलुगनि बयनिख्रुइ देरसिन मैगं बाजार दिल्लीनि आजादपुर बाजारआव सानफ्रोमबो सामब्राम गोजानि सौफैनाया बारायनानै 530 टननिख्रुइ बांसिन जाहैबाय । बेनि अनगायै मुम्बाइआव सौफैनाया 885 टननिफ्राय बारायनानै 1.560 टन , चेन्नाइयाव 1.120 टननिफ्राय बारायनानै 1.400 टन आरो बेंगालुरुआव 2.500 टननिफ्राय बारायनानै 3.000 टनसिम सौहैयो । 
सामब्रामनि बेसेना बाङाइ जाफिन्नो हासिगौ